**ΚΟΜΜΑΤΑ ΚΑΙ ΠΟΛΥΤΕΧΝΕΙΟ:**

**Από την καχυποψία στον ενθουσιασμό**

**Νίκος Χριστοδουλάκης[[1]](#footnote-1)**

Το να ξεκινά μια αρθρογραφία στον ιστότοπο της Βουλής για το Πολυτεχνείο έχει σημαντικό ενδιαφέρον και ίσως παρακινήσει ένα ευρύτερο πολιτικό διάλογο. Μάλλον όμως αυτός δεν θα αφορά στην αποκάλυψη νέων ιστορικών δεδομένων για τα γεγονότα του 1973, αφού τα περισσότερα και κυριότερα έχουν επανειλημμένα ειπωθεί και καταγραφεί σε αμέτρητα άρθρα και βιβλία. Ένα πιο ενδιαφέρον και σχετικά ανεξερεύνητο ζήτημα είναι η διαχρονική πρόσληψη της εξέγερσης από το αντιπροσωπευτικό πολιτικό σώμα της χώρας και οι μεταλλάξεις που υπέστησαν οι περί αυτού απόψεις των κομμάτων με το πέρασμα του χρόνου.

Στην διάρκεια του σχεδόν μισού αιώνα που έχει μεσολαβήσει από τα γεγονότα του 1973, η σχέση των περισσότερων κοινοβουλευτικών κομμάτων με το Πολυτεχνείο έχει μεταστραφεί πλήρως, από την αρχική καχυποψία και άρνηση απέναντι στην εξέγερση στην απόλυτη και ενθουσιώδη αποδοχή της αργότερα. Όσο και να φαίνεται σήμερα παράξενο ή αποκρουστικό, αμέσως μετά την εισβολή του στρατού στο Πολυτεχνείο όλα σχεδόν τα κόμματα είχαν μείνει αποσβολωμένα από τις εξελίξεις και έσπευσαν να κρατήσουν αποστάσεις από τα γεγονότα ή και να τα καταδικάσουν ανοιχτά.

Ακόμα και τα κόμματα της αριστεράς, πολλά στελέχη των οποίων έπαιξαν πρωταγωνιστικό ρόλο μέσα στην εξέγερση, προσπάθησαν είτε να αποδώσουν την οργάνωση της σε σκοτεινούς μηχανισμούς είτε να αμφισβητήσουν την επιλογή της ανοιχτής σύγκρουσης με το καθεστώς στην δεδομένη συγκυρία. Οι τότε επικεφαλής στον κεντρώο χώρο και την προδικτατορική Δεξιά τήρησαν μια προκλητική σιωπή, ίσως με κάποιες ατομικές εξαιρέσεις που όμως δεν έφτασαν να αντισταθμίσουν την δυσανεξία της παράταξης τους. Ο μόνος που είχε την διορατικότητα να συνταχθεί αμέσως με την εξέγερση ήταν ο Α. Παπανδρέου και μάλιστα επιχείρησε να εκθέσει στην δημόσια δυσαρέσκεια τους άλλους που την επέκριναν ή είχαν σιωπήσει. Καθόλου τυχαία, το κόμμα που ίδρυσε ένα χρόνο μετά αποδείχτηκε ιδιαίτερα αποτελεσματικό στην ενσωμάτωση ευρύτερων στρωμάτων που ευαισθητοποιήθηκαν μεν από τα γεγονότα του 1973, αλλά χωρίς να θέλουν και την ταύτιση με το βαρύ ιστορικό φορτίο της αριστεράς.

Λίγο αργότερα βέβαια τα πράγματα άλλαξαν ριζικά και οι επιφυλάξεις των κομμάτων μετατράπηκαν σε λατρευτική στάση απέναντι στο Πολυτεχνείο και τις εκδηλώσεις μνήμης. Ακόμα και η συντηρητική παράταξη που επί χρόνια απείχε από τις πορείες του Νοέμβρη και αμφισβητούσε την προσφορά της εξέγερσης του Πολυτεχνείου στην πτώση της χούντας, οργάνωσε το 2004 μια πανηγυρική εκδήλωση για να τιμήσει την επέτειο και να ενσωματωθεί έτσι με το μαζικό ρεύμα αποδοχής της. Θλιβερή εξαίρεση αποτέλεσαν προφανώς τα κατά καιρούς κόμματα της ακροδεξιάς που ακόμα και σήμερα καταγγέλλουν την εξέγερση του 1973 και την γενιά της, αν και η τελική έξωση τους από το κοινοβούλιο έσβησε σχεδόν κάθε απήχηση που είχαν.

Πώς άραγε εξηγείται αυτή η απόλυτη μεταστροφή, από την σχεδόν καθολική απόρριψη το 1973, στην γενικευμένη και ενθουσιώδη αποδοχή της εξέγερσης τα επόμενα χρόνια; Ένας λόγος για την αρνητική τους στάση το 1973 ήταν ότι η τριήμερη κατάληψη των φοιτητών και κυρίως η αιματηρή της καταστολή ακύρωναν τις μέχρι τότε εκτιμήσεις τους για μια σταδιακή αποχώρηση της δικτατορίας με το λεγόμενο «πείραμα Μαρκεζίνη» και επέβαλαν άλλες πιο μαζικές και δυναμικές επιλογές αντίστασης για τις οποίες δεν ήταν προετοιμασμένα, ούτε πολιτικά ούτε οργανωτικά. Η εξέγερση ακύρωσε τις αυταπάτες που έτρεφαν για τον μετασχηματισμό της δικτατορίας σε ένα ελεγχόμενο κοινοβουλευτισμό στον οποίο αρκετοί πίστευαν ότι θα είχαν περισσότερο ζωτικό χώρο για να την διώξουν οριστικά και να το πιστωθούν πολιτικά. Η σπασμωδική αντίδραση των επικεφαλής τους αποκάλυψε την αποξένωση που είχαν από την πραγματικότητα και την πολιτική αμηχανία τους να διαχειριστούν την δυναμική των εξελίξεων και τις ανατροπές που επέφερε η μαζική αντίσταση.

Η κατοπινή μεταστροφή των κομμάτων υπέρ της εξέγερσης, οφείλεται – τουλάχιστον κατά ένα μέρος - στην προσπάθεια τους να εγγράψουν την συλλογική σύνδεση των πολιτών με το Πολυτεχνείο στην δική τους ταυτότητα προκειμένου να ανακτήσουν και να διευρύνουν την πολιτική τους επιρροή, ιδιαίτερα ανάμεσα στις νεότερες γενιές. Την συμπεριφορά αυτή, θα μπορούσε κανείς εύκολα να την απαξιώσει θεωρώντας ότι είναι απλώς μια ψηφοθηρική τεχνική που επιβλήθηκε από το ένστικτο αυτοσυντήρησης των κομμάτων. Παρόλα αυτά, πιστεύω ότι η καθολική αναγνώριση της εξέγερσης από τα πολιτικά κόμματα έχει μείζονες θετικές συνέπειες στην λειτουργία και την απήχηση της δημοκρατίας για δύο λόγους:

Πρώτον, γιατί διαλύει τις γκρίζες επιλογές ανάμεσα στην γνήσια κοινοβουλευτική δημοκρατία και κάποια κοινοβουλευτική παρωδία της δικτατορίας, κάνοντας την μεταξύ τους σχέση λειτουργικά αδύνατη και πολιτικά ανήθικη. Το Πολυτεχνείο επέβαλε το δόγμα ότι εάν η πρώτη καταλυθεί, η δεύτερη πρέπει να ανατραπεί και ενδιάμεσος δρόμος συμβιβασμού δεν υπάρχει. Αυτό αποτελεί την πλέον αποφασιστική εφαρμογή του ιστορικού συνθήματος 114 για την προστασία του Συντάγματος και συνιστά διαρκή παρακαταθήκη για τους πολίτες αν ποτέ τεθεί ξανά σε κίνδυνο η τήρηση του.

Δεύτερον, γιατί παρά τις πολλές αδυναμίες που μπορεί κάποιος να καταλογίσει στα πολιτικά κόμματα, η συνομολόγηση που κάνουν για την σημασία της εξέγερσης του Πολυτεχνείου στην διαμόρφωση της σύγχρονης Ελλάδας αποτελεί μια ηθική παρότρυνση για την συλλογική δράση των πολιτών. Είναι μια σημαντική εξέλιξη ότι η πολιτική δεν αποτελεί αποκλειστικό προνόμιο του μηχανισμού των κομμάτων, αλλά ασκείται παράλληλα με την συμμετοχή όσων κινητοποιούνται για να πετύχουν στόχους σε όφελος όλης της κοινωνίας.

Η αναγνώριση αυτή έχει θεμελιώδη διαφορά με μειοψηφικές ενέργειες που αυθαίρετα επικαλούνται τις τεχνικές παλιότερων εξεγέρσεων για να καμουφλάρουν την δική τους τυφλή βία, ακόμα και εναντίον θεσμών και αρχών που θα έπρεπε να υπερασπίζονται, όπως τα πανεπιστήμια και η ελευθερία των ιδεών. Συχνά βλέπουμε τα κόμματα να διστάζουν μπροστά σε σημερινά φαινόμενα αντιδημοκρατικής βίας, ίσως φοβούμενα μην τυχόν και θεωρηθούν πάλι καχύποπτα απέναντι σε φαινόμενα εξέγερσης που όμως καμμία σχέση δεν έχουν πλέον με τις τότε συνθήκες που η δημοκρατία είχε καταλυθεί. Καιρός είναι πλέον όλα τα κόμματα να ενσκήψουν και να κατανοήσουν τον πραγματικό χαρακτήρα της εξέγερσης του Πολυτεχνείου, σαν ένα αγώνα ελευθερίας, δημοκρατίας και εθνικής ανεξαρτησίας και να τον διαχωρίσουν ριζικά από τα φαινόμενα βίας και καταστροφής που δυστυχώς και πρόσφατα είδαμε να συμβαίνουν και να προκαλούν χλιαρές μόνο αντιδράσεις. Μην ξεχνάμε ότι η βία και οι καταστροφές ήταν τα όπλα της χούντας εναντίον όσων ξεσηκώθηκαν για να την ανατρέψουν και να ξεριζώσουν αυτές τις πρακτικές από τον δημόσιο χώρο.

1. Το 1973 ο Ν. Χριστοδουλάκης ήταν φοιτητής της Σχολής Μηχανολόγων-Ηλεκτρολόγων και

   υπεύθυνος του Ραδιοφωνικού Σταθμού [↑](#footnote-ref-1)